อภิสิทธิ์ อ้นรักษ์
ในวันที่ 25 ธันวาคม พ.ศ. 2553 ในการแข่งขันไทยพรีเมียร์ลีก 2553 รอบเพลย์ออฟระหว่างสโมสรฟุตบอลจังหวัดนครปฐมกับสโมสรฟุตบอลจังหวัดศรีสะเกษ ได้เกิดเหตุแฟนบอลทำร้ายผู้ตัดสิน ซึ่งอภิสิทธิ์ได้รับบาดเจ็บและเข้ารับการรักษาที่โรงพยาบาล โดยเขาได้ถูกกล่าวหาว่ารับเงินจากสโมสรฟุตบอลจังหวัดศรีสะเกษ แต่ทางอภิสิทธิ์ก็ปฏิเสธว่าไม่ได้รับสินบนจากทีมดังกล่าว ในขณะที่แฟนบอลที่ได้รับการตั้งข้อหาร่วมกันทำร้ายผู้ตัดสินที่มามอบตัวก็ปฏิเสธว่ามิได้ทำร้ายอภิสิทธิ์แต่อย่างใด ทั้งนี้ อภิสิทธิ์ได้เรียกร้องให้ทุกฝ่ายเคารพกฎกติกาการแข่งขัน หากการตัดสินผิดพลาดจริง ก็ยินดีให้ตรวจสอบตามขั้นตอนที่วางไว้ เพื่อเป็นการยกมาตรฐานวงการฟุตบอลให้สูงขึ้น
ธวัชชัย ดำรงค์อ่องตระกูล
ธวัชชัย ดำรงค์อ่องตระกูล เป็นนักฟุตบอลที่มากความสามารถแต่ก็มักจะมีปัญหาเรื่องวินัยอยู่เสมอ ๆ โดยมักจะมาซ้อมสายหรือถึงกับขาดซ้อมหลายครั้ง โดยเมื่อเดือน มิถุนายน พ.ศ. 2542 ธวัชชัย กับ ดุสิต เฉลิมแสน ที่อยู่ในอาการมึนเมาได้เข้ารุมทำร้ายร่างกายนายชาตรี ผิวผ่อง พนักงานของธนบุรีคาเฟ่ ที่ถนนรัชดาภิเษก ในฝั่งธนบุรี เพราะไม่พอใจที่ถูกต่อว่า ในที่สุดศาลได้พิพากษาว่าทั้งคู่มีความผิดฐานทำร้ายร่างกายผู้อื่น โดยให้รอลงอาญา และให้บำเพ็ญประโยชน์ 20 ชั่วโมง ซึ่งทำให้ทั้งคู่ในขณะนั้นได้รับฉายาจากสื่อมวลชนว่า ""คู่หูคาเฟ่"" หรือ ""คู่หูธนบุรีคาเฟ่""